b'\n_START_ARTICLE_\nPrinc Bira\n_START_SECTION_\nDirka\xc5\xa1ka kariera\n_START_PARAGRAPH_\nPrinc Bira se je rodil 15. julija 1914 v Bangkoku. V Evropo je pri\xc5\xa1el prvi\xc4\x8d leta 1928 da bi zaklju\xc4\x8dil \xc5\xa1tudij na univerzah Eton in Cambridge. Prvi\xc4\x8d se je v dirkanju preizkusil v mo\xc5\xa1tvu bratranca princa Chule Chakrabongseja White Mouse Racing z dirkalnikom Riley Imp na dirki pri Brooklandsu v sezoni 1935. Kasneje istega leta mu je princ Chula priskrbel dirkalnik ERA R2B, s katerim je nastopal na dirkah tipa voiturette. \xc5\xbde na svoji prvi dirki je dosegel drugo mesto kljub dodatnemu postanku zaradi popravila dirkalnika. Do konca sezone je dosegel \xc5\xa1e eno drugo mesto, na dirki za Veliko nagrado Doningtona je bil peti, \xc5\xa1e ve\xc4\x8dkrat pa je dirkal v ospredju z mnogo mo\xc4\x8dnej\xc5\xa1imi dirkalniki. Za sezono 1936 sta princa kupila \xc5\xa1e rezervni dirkalnik istega tipa ERA, Chula pa je kupil \xc5\xa1e dirkalnik Maserati 8CM za mo\xc5\xa1tvo White Mouse Racing. Bira je opozoril nase z zmago na dirki Coupe de Prince Rainier v Monaku, zmagal pa je \xc5\xa1e na \xc5\xa1tirih manj\xc5\xa1ih dirkah z dirkalnikom ERA, z Maseratijem pa je dosegel peto mesto na dirki za Veliko nagrado Doningtona in tretje mesto na dirki Campbell Trophy._NEWLINE_Po prestopu Richarda Seamana v Mercedes pred sezono 1937, sta princa kupila njegov dirkalnik Delage z rezervnim deli in rezervnim dirkalnikom. Kljub ve\xc4\x8d nadgradnjam in najetju in\xc5\xbeenirja Loftyja Englanda, dirkalnik ni bil konkuren\xc4\x8den, zato je na ve\xc4\x8d dirkah Bira nastopal z \xc5\xbee mo\xc4\x8dno zastarelim dirkalnikom ERA. Mo\xc5\xa1tvu je za\xc4\x8delo tudi zmanjkovati denarja, kljub temu je Bira \xc5\xa1e naprej dosegal dobre rezultate na britanskih dirkah, tudi zmagal je na dirki Campbell Trophy, toda na mednarodnih ni imel uspeha. V sezoni 1938 je ubranil zmago na dirki Campbell Trophy, po drugi svetovni vojni v sezoni 1946 pa je zmagal na dirki Ulster Trophy. V naslednji sezoni 1947 je zmagal na prvi mednarodni dirki za Veliko nagrado Frontieresa, v sezoni 1948 pa na dirki za Veliko nagrado Zandvoorta._NEWLINE_V Formuli 1 je debitiral v sezoni 1950, ko je na dirki za Veliko nagrado Monaka dosegel peto mesto, na dirki za Veliko nagrado \xc5\xa0vice pa \xc4\x8detrto mesto, njegovo najbolj\xc5\xa1o uvrstitev kariere v Formuli 1. Po slab\xc5\xa1ih sezonah 1951, 1952 in 1953, jo je ponovil \xc5\xa1e na Veliki nagradi Francije v sezoni 1954. V tej sezoni je dosegel \xc5\xa1e svojo zadnjo zmago kariere na neprvenstveni dirki za Veliko nagrado Frontieresa, kajti po koncu sezone se je upokojil. Umrl je leta 1985 v Londonu.\n_START_SECTION_\nJadralska kariera\n_START_PARAGRAPH_\nBira je kot jadralec nastopil na \xc5\xa1tirih Poletnih olimpijskih igrah, 1956 v Melbournu v razredu Star, 1960 v Rimu v razredu Star, 1964 v Tokiu v razredu Dragon in 1972 v M\xc3\xbcnchnu v razredu Tempest. Najbolj\xc5\xa1i rezultat je dosegel v svojem prvem nastopu z dvanajstim mestom.\n_START_SECTION_\nZasebno \xc5\xbeivljenje\n_START_PARAGRAPH_\nBira je bil \xc5\xa1estkrat poro\xc4\x8den, Cyril Heycock (prvi\xc4\x8d 1938-1949), Chelita Hovard (1951-1956), Salika Kalantanonda (1957), Arunee Chuladakoson (1959-1964), Chuanchom Chaiyananda (1967-1980) in Cyril Heycock (drugi\xc4\x8d 1983-1985)'